Zagreb, 31. listopada 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Davora Bernardića, zastupnika u Hrvatskom saboru,** pokrenutog Odlukom Povjerenstva broj: 711-I-98-P-434-17/18-06-17 od 25. listopada 2018.g., na 67. sjednici, održanoj dana 31. listopada 2019.g., donosi sljedeću:

**ODLUKU**

**Dužnosnik Davor Bernardić, zastupnik u Hrvatskom saboru, prihvaćanjem stipendije u vrijednosti 263.000,00 kn, temeljem Ugovora o edukaciji prema međunarodnom Chief Executive MBA Programu od 22. rujna 2014.g., sklopljenim s trgovačkim društvom Cotrugli d.o.o., koristio je obnašanje navedene javne dužnosti kako bi postigao osobni probitak, čime se doveo i u odnos zavisnosti koja bi mogla utjecati na njegovu objektivnost kao dužnosnika prilikom donošenja zakona kojima se uređuje poslovanje privatnih visokih škola i fakulteta, čime je postupao suprotno načelima iz članka 5. stavka 3. ZSSI-a.**

Obrazloženje

Povjerenstvo je na 25. sjednici, održanoj 25. listopada 2018.g. pokrenulo postupak protiv dužnosnika Davora Bernardića, zastupnika u Hrvatskom saboru, zbog moguće povrede članka 11. ZSSI-a, koja proizlazi iz primitka stipendije u iznosu od oko 263.000,00 kn od strane poslovne škole Cotrugli Business School, koja je u vlasništvu trgovačkog društvo Cotrugli d.o.o., radi pohađanja programa Chief Executive MBA, u razdoblju 2014.g- 2017.g.

Navedenom odukom dužnosnik je pozvan očitovati se Povjerenstvu na navode iz odluke u roku od 15 dana od dana primitka iste.

Dužnosnik je podnio Povjerenstvu pisano očitovanje dana 11. veljače 2019.g. pod brojem 711-U-760-P-434-17/19-07-3. Dužnosnik u očitovanju u bitnome navodi da je dana 22. rujna 2014.g. sklopio sa poslovnom školom Cotrugli d.o.o. Ugovor br. C
44957312853/2014 o edukaciji prema međunarodnom Chief Executive MBA programu (u daljnjem tekstu: CEMBA), kojim su bila uređena međusobna prava i obveze ugovornih strana, dužnosnika, kao polaznika i Cotrugli d.o.o., kao davatelja stipendije, a vezano uz edukaciju čiji je predmet navedeni međunarodni program. Dužnosnik nadalje navodi da se Cotrugli d.o.o. tim Ugovorom obvezao organizirati i provoditi program edukacije sukladno CEMBA standardima i međunarodnom edukacijskom CEMBA programu, osigurati polazniku radne materijale vezane uz izvođenje nastave, pratiti rezultate uspješnosti izvođenja programa edukacije pribavljene kroz ocjenjivanje koje vrše polaznici, pravodobno informirati polaznika o svim događanjima u svezi edukacije te odgovarati na sva pitanja vezana za nastavu (osim onih pitanja koja su usko vezana uz samu nastavnu materiju te koja polaznik može rješavati izravno s predavačem) i da se Ugovorom jamči da će Program edukacije opsegom i kvalitetom odgovarati i biti izveden prema CEMBA standardima te planu i programu CEMBA edukacije.

Dužnosnik navodi da se člankom 8. istog Ugovora obvezao, sukladno uputama i potrebama poslovne škole Cotrugli d.o.o., bez naknade odraditi konzultantski rad i mentorski rad te istraživački rad, u ukupnom trajanju od 120 sati (15 dana), u terminu koji odredi Cotrugli d.o.o., a koji može biti tijekom trajanja programa edukacije i/ili nakon završetka programa. Također ističe da je istim Ugovorom preuzeo obveze da bez naknade bude zaštitno lice poslovne škole Cotrugli d.o.o. tokom promotivnih kampanja bilo kakve vrste, obvezu odazvati se na poziv Cotrugli d.o.o. i bez naknade prisustvovati promotivnim događajima koje organizira Cotrugli d.o.o. (Information Session, stipendije, Experience MBA otvorene prezentacije, forumi), u idućih 10 godina preporučiti po 1 kandidata godišnje, koji zadovoljava kriterije za
pohađanje E/MBA studija te biti aktivni ambasador škole i aktivni član Cotrugli Alumni zajednice, kao i promovirati Cotrugli vrijednosti kroz svoja primijenjena akademska dostignuća i etičko ponašanje.

Navodi da su time bile stipulirane njegove višestruke obveze kao polaznika-dobitnika stipendije prema Cotrugli Business School te da se ne radi o oneroznom pravnom poslu, a zbog čega ga nije moguće podvesti pod odredbu članka 479. stavka 1. Zakona o obveznim odnosima, kojom se definira ugovor o darovanju, obzirom da iznos odobrene stipendije nije primio bez obveze davanja protučinidbe. Dužnosnik naglašava da je u članku 7. stavku 2. Ugovora navedeno da mu se iznos stipendije odobrava temeljem obveze urednog ispunjavanja svih obveza specificiranih u članku 8. toga Ugovora te da se odobreni iznos stipendije ne može podvesti niti pod pojam dara u smislu odredbe članka 11. stavka 1. ZSSI, a iz razloga što iznos stipendije dužnosniku nije dan bez naknade. Napominje da se potpisom tog Ugovora obvezao i izjavio da je suglasan sa uvjetima pohađanja Programa edukacije pri Cotrugli Business School te da je potpisom istog Ugovora kao polaznik edukacijskog programa prihvatio sva prava, obveze i pravila ponašanja navedena u CEMBA Priručniku (Handbook), sukladno članku 5. Ugovora.

Dužnosnik u očitovanju navodi da je iz odredbe članka 5. Ugovora razvidno kako prilikom sklapanja tog Ugovora nije pojedinačno pregovarao o sadržaju pojedinih odredaba Ugovora sa poslovnom školom Cotrugli d.o.o., već ih je kao polaznik potpisom Ugovora prihvatio i bio ih je dužan u cijelosti uredno ispuniti. Tumači da se na odredbe istog Ugovora imaju primijeniti sljedeće odredbe Zakona o obveznim odnosima, i to članka 319. stavka 2. kojom je propisano da se pri tumačenju spornih odredbi ugovora ne treba držati doslovnog značenja pojedinih izričaja, već treba istraživati zajedničku namjeru ugovaratelja, te odredbu razumjeti onako kako to odgovara načelima obveznog prava utvrđenim ZOO, i odredbe članka 320. stavka 1. koja propisuje da će se u slučaju kad je ugovor sklopljen prema unaprijed otisnutom sadržaju, ili kad je ugovor na drugi način pripremila i predložila jedna ugovorna strana, nejasne odredbe tumačiti u korist druge strane.

Dužnosnik navodi da su na internetskim stranicama poslovne škole Cotrugli Business School, javno dostupni svi kriteriji koje određeni kandidat mora zadovoljiti za eventualno odobrenje stipendije od strane Cotrugli d.o.o., a koji određuju da se mora raditi o izuzetnim i perspektivnim pojedincima za koje COTRUGLI procjenjuje da mogu
unaprijediti polovnu zajednicu i pridonijeti okruženju u kojem se nalaze, pri čemu se
prvenstveno govori o Austriji, Sloveniji, Hrvatskoj, Bosni i Hercegovini, Srbiji, Crnoj
Gori, Bugarskoj i Rumunjskoj ili ako se radi o kvalificiranim osobama s invaliditetom za koje se smatra da pomoću MBA edukacije mogu unaprijediti kvalitetu vlastitog privatnog i profesionalnog života. U očitovanju se dužnosnik poziva na odredbu članka 2. Zakona o znanstvenoj djelatnosti i visokom obrazovanju, kojom je propisano da se visoko obrazovanje, među ostalim, temelji i na otvorenosti visokih učilišta prema javnosti, građanima i lokalnoj zajednici, europskoj humanističkoj i demokratskoj tradiciji te usklađivanju s europskim sustavom visokog obrazovanja i konceptu cjeloživotnog obrazovanja. Navodi i da je, u tom smislu, Ministarstvo znanosti i obrazovanja 2014.g. donijelo Strategiju obrazovanja, znanosti i tehnologije, kojom je propisano da se cjeloživotno učenje odnosi na sve aktivnosti stjecanja znanja, vještina, stavova i vrijednosti tijekom života s ciljem njihova usvajanja ili proširenja, i to u okviru osobnog, društvenog ili profesionalnog razvoja i djelovanja pojedinca, slijedom čega takav sveobuhvatan koncept obuhvaća učenje u svim životnim razdobljima i u svim izvedbenim oblicima.

Dužnosnik zaključno iznosi da pohađanjem međunarodnog CEMBA
programa edukacije pri Cotrugli Business School, a temeljem odobrenog iznosa stipendije,
nije primio uslugu koja bi se imala smatrati darom u smislu odredbe članka 11. stavka 1. ZSSI i da nije počinio povredu navedene zakonske odredbe, iz razloga što odobreni iznos stipendije nije primio bez obveze davanja protučinidbe.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i dužnosnik Davor Bernardić povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 479. stavkom 1. Zakona o obveznim odnosima („Narodne novine“ broj 35/05., 41/08., 125/11., 78/15. i 29/18.) propisano je da ugovor o darovanju nastaje kada se darovatelj obveže prepustiti obdareniku bez protučinidbe stvar ili imovinsko pravo, a obdarenik bez protučinidbe to prihvati.

Povjerenstvo je izvršilo uvid u Ugovor Broj C 44957312853/2014 o edukaciji prema međunarodnom Chief Executive MBA Programu (CEMBA), koji je trgovačko društvo COTRUGLI d.o.o., Ilica 242, zastupano po direktorici Suzani Kapusta, sklopilo s dužnosnikom Davor Bernardićem, kao polaznikom, dana 22. rujna 2014.g.

Člankom 1. Ugovora utvrđuje se da tim Ugovorom ugovorne strane uređuju međusobna prava i obveze vezane uz edukaciju, čiji je predmet međunarodni CEMBA program.

 Člankom 2. Ugovora utvrđuje se da poslovna škola Cotrugli organizira i provodi sve aktivnosti u svezi izvođenja Programa edukacije i to: organizira i provodi program edukacije sukladno CEMBA standardima i međunarodnom edukacijskom CEMBA programu, osigurava polazniku radne materijale vezane uz izvođenje nastave, prati rezultate uspješnosti izvođenja programa edukacije pribavljene kroz ocjenjivanje koje vrše polaznici, pravodobno informira Polaznika o svim događanjima u svezi edukacije te odgovora na sva pitanja vezana za nastavu te jamči Polazniku da će Program edukacije opsegom i kvalitetom odgovarati i biti izveden prema CEMBA standardima te planu i programu CEMBA edukacije.

U članku 7. Ugovora utvrđuje se da puna školarina iznosi 28.000,00 eura (slovima:dvadesetoosamtisućaeura) uvećano za porez na dodanu vrijednost te se istim polazniku odobrava puna stipendija (100%), a temeljem koje se polaznik obvezuje uredno
izvršavati sve obveze specificirane u članku 8. ovog Ugovora. Utvrđuje se da su školarinom pokriveni troškovi kotizacije, izvođenja nastave i nastavnog radnog materijala te
troškovi organizacije Programa edukacije, ali da u školarinu nisu uključene knjige, niti troškovi smještaja i prehrane polaznika tijekom nastave.

Člankom 8. Ugovora za dužnosnika kao polaznika propisane su obveze koja za njega proizlaze. Tako se navodi da je polaznik - dobitnik stipendije dužan prema tom Ugovoru za Cotrugli, sukladno uputama i potrebama COTRUGLI, bez naknade odraditi sljedeće vrste poslova:

* konzultantski rad,
* mentorski rad,
* istraživački rad, u ukupnom trajanju od 120 sati (15 dana), u terminu koji odredi Cotrugli, a koji može biti tijekom trajanja programa edukacije i/ili i nakon završetka programa.

Također se istim člankom Ugovora utvrđuje da je dužnosnik, kao stipendist polazni, dužan:

* pridržavati se standarda i pravila vezanih za edukacijske programe Cotrugli
Business School,
* odazvati se na poziv Cotrugli te bez naknade prisustvovati promotivnim
događajima koje organizira Cotrugli (Information Session, stipendije, Experience MBA,
otvorene prezentacije, forumi).
* bez naknade biti zaštitno lice Cotrugli ja, tokom promotivnih kampanja bilo koje
vrste.
* u idućih 10 godina preporučiti po 1 kandidata godišnje, koji zadovoljava kriterijume za
pohadjanje E/MBA studija,
* biti aktivni ambasador škole i aktivni član Cotrugli Alumni zajednice, te promovirati
Cotrugli vrijednosti kroz svoja primjenjena akademska dostignuća i etičko ponašanje.
* svojim angažmanom poduprijeti budući rast i razvoj Cotrugli.

Sukladno članku 5. Ugovora Polaznik se potpisom tog Ugovora obvezuje da je suglasan s uvjetima pohađanja Programa edukacije pri Cotrugli te da kao polaznik edukacijskog programa prihvaća sva prava, obveze i pravila ponašanja navedena u CEMBA Priručniku („Handbooku“).

Uvidom u podatke Porezne uprave, utvrđeno je da je dužnosnik u razdoblju 2009.g. – 2011.g. ostvarivao primitke od Prirodoslovno-matematičkog fakulteta Sveučilišta u Zagrebu i Grada Zagreba, dok od 2012.g. do danas nije ostvarivao primitke od navedene ili bilo koje druge znanstvene ili znanstveno-obrazovne institucije, već samo prihode od Hrvatskog sabora povodom obnašanja dužnosti zastupnika u Hrvatskom saboru.

Povjerenstvo je u predmetu P-102/16 na 152. sjednici održanoj 7. listopada 2016.g. povodom provjere osnovanosti prijave o mogućem sukobu interesa podnesene protiv dužnosnika Davora Bernardića, pribavilo očitovanje od Prirodoslovno-matematičkog fakulteta Sveučilišta u Zagrebu u kojem se navodi da je dužnosnik Davor Bernardić zaposlen u predmetnoj ustanovi na određeno vrijeme od 2. siječnja 2009.g., u suradničkom zvanju i radnom mjestu asistent (znanstveni novak) pri Fizičkom odsjeku. U očitovanju se navodi da radni odnos dužnosnika na tom fakultetu u kontinuitetu miruje od 1. lipnja 2011.g. radi obnašanja dužnosti zastupnika u Hrvatskom saboru, obnašanja javne dužnosti predsjednika Gradske skupštine Grada Zagreba, obnašanja javne dužnosti zastupnika u 7. sazivu Hrvatskog sabora te obnašanja javne dužnosti zastupnika u 8. sazivu Hrvatskog sabora. U navedenom razdoblju sva prava i obveze iz radnog odnosa miruju te imenovani nije obavljao znanstveno-edukacijsku djelatnost na Prirodoslovno-matematičkom fakultetu, niti je navedena ustanova imenovanom isplaćivala plaću ili bilo koju drugu naknadu.

Iz životopisa dužnosnika objavljenog na internetskoj stranici političke stranke čiji je predsjednik, proizlazi da je diplomirao na studiju fizike na navedenom fakultetu sa visokim prosjekom ocjena, te da je bio korisnikom više domaćih i stranih stipendija tijekom svog obrazovanja.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Davor Bernardić obnašao dužnost zastupnika u Hrvatskom saboru u 7. sazivu u razdoblju 2011.g. – 2015.g., kao i u 8. sazivu do 14. listopada 2016.g. te u 9. aktualnom sazivu od 14. listopada 2016.g. do danas.

Povjerenstvo utvrđuje da je od poslovne škole Cotrugli Business School iz Zagreba, dopisom Broj: 711-I-2188-P-434/17-03-17 od 20. prosinca 2017.g. te požurnicom 711-I-414-P-434-17/18-04-17 od 26. ožujka 2018.g. zatražilo očitovanje na okolnosti je li dužnosnik Davor Berrnardić bio polaznik poslovne škole Cotrugli Business School te na okolnosti eventualnog primitka stipendije od te poslovne škole, ali da njihovo očitovanje nije zaprimljeno.

Slijedom navedenog, Povjerenstvo osim navoda dužnosnika sa tiskovne konferencije održane dana 9. siječnja 2018.g., kada je odgovarajući na pitanja izjavio da je primio stipendiju od iste poslovne škole i da ju je konzumirao kroz predavanja, te objava u medijima da je dužnosnik primio stipendiju MBA Cotrugli Business School od poslovne škole Cotrugli, nije imalo druge podatke na temelju kojih bi odlučivalo o pokretanju postupka, već je steklo mogućnost uvida u sadržaj sklopljenog Ugovora tek nakon pokretanja postupka protiv dužnosnika primitkom njegova očitovanja i odgovarajuće dokumentacije.

Iz navedenog očitovanja dužnosnika i dokumentacije nesporno je utvrđeno da je dužnosnik Davor Bernardić s trgovačkim društvom Cotrugli d.o.o. dana 22. rujna 2014.g. sklopio Ugovor kojim mu je odobren puni iznos stipendije (školarine) u iznosu od 28.000,00 EUR-a, uvećano za porez na dodanu vrijednost, kojom su pokriveni troškovi kotizacije, troškovi izvođenja nastave, organizacije nastave i nastavnog radnog materijala. Međutim, istim se Ugovorom dužnosnik obvezao, bez naknade, odraditi konzultantski i mentorski rad te istraživački rad, u ukupnom trajanju od 120 sati (15 dana), u terminu koji odredi Cotrugli, na njihov poziv bez naknade prisustvovati promotivnim događajima koje organizira Cotrugli, bez naknade biti zaštitno lice Cotrugli tokom promotivnih kampanja, idućih 10 godina preporučiti po 1 kandidata godišnje, djelovati kao aktivni ambasador škole te promovirati Cotrugli vrijednosti primjenom akademskih postignuća i etičkim ponašanjem.

Iz navedenih ugovornih odredbi nesporno proizlazi da se radi o dvostranom pravnom poslu koji obvezuje na činidbu obje ugovorne strane, odnosno kojim za dužnosnika, kao polaznika poslovne škole koji prima stipendiju, nastaju prethodno navedene obveze koje se potpisom Ugovora obvezao izvršiti kao protučinidbu. Povjerenstvo ne može prosuđivati postoji li razmjeran odnos između dvaju navedenih činidbi, odnosno odgovara li vrijednost činidbe davanja iznosa stipendije vrijednosti činidbe činjenja preuzetih obveza ili među njima postoji nerazmjer.

Obzirom na navedeno, Povjerenstvo smatra kako sklopljeni Ugovor 22. rujna 2014.g. ne predstavlja ugovor o darovanju u smislu Zakona o obveznim odnosima pa tako niti dar u smislu odredbi članka 11. ZSSI-a, jer se kod darovanja po prirodi stvari radi o pravnom odnosu u kojem jedna ugovorna strana daje činidbu bez preuzete obveze protučinidbe, dok u konkretnome slučaju davatelj stipendije trgovačko društvo Cotrugli d.o.o. može ispunjenjem svoje činidbe, koja se sastoji u davanju stipendije, od dužnosnika zahtijevati izvršenje protučinidbi navedenih u članku 8. Ugovora.

Stoga nije utvrđeno da bi dužnosnik Davor Bernardić, primitkom stipendije u iznosu od oko 263.000,00 kn od strane poslovne škole Cotrugli Business School, koja je u vlasništvu trgovačkog društvo Cotrugli d.o.o., radi pohađanja programa Chief Executive MBA, u razdoblju 2014.g- 2017.g., primio nedopušteni dar i time počinio povredu članka 11. ZSSI-a.

Povjerenstvo ne dovodi u pitanje dužnosnikovo pravo na stjecanje novih znanja upisivanjem visokoškolskih programa za vrijeme obnašanja dužnosti sukladno njegovim interesima, u čemu dužnosnik ne može biti ograničen u odnosu na druge građane samo povodom okolnosti obnašanja javne dužnosti. Također, dužnosnik ne može biti isključen ili ograničen od primitka stipendije u odnosu na ostale građane, ukoliko bi se radilo o davanju stipendije prema objektivnim i mjerljivim kriterijima, odnosno ako bi dužnosnik bio korisnikom stipendije u okolnostima kada bi se moglo utvrditi da se ista dodjeljuje prema unaprijed definiranim kriterijima te da ista bila dodijeljena svim drugim građanima s istim ili sličnim kvalifikacijama pa tako i da bi bila dodijeljena dužnosniku i kada ne bi bio dužnosnik.

Iz dužnosnikova životopisa nedvojbeno proizlazi da je bio izvrstan student sa nadprosječno ostvarenim prosjekom ocjena. Također iz analizirane dokumentacije proizlazi da je dužnosnikov status trajno od 1. lipnja 2011.g. do danas na Prirodoslovno-matematičkom fakultetu u mirovanju radi obnašanja javnih dužnosti.

Međutim, iz sklopljenog Ugovora u 2014.g. na temelju kojeg je stekao stipendiju ne proizlazi da bi dužnosnikove stečene stručne kvalifikacije, prosjek ocjena ili dosadašnji znanstveni rad bio kriterij na temelju kojeg je odobrena stipendija, odnosno ne proizlaze one okolnosti koje bi upućivale da bi dužnosniku stipendija bila dodijeljena kao djelatniku iz područja znanosti niti da bi bila dodijeljena na temelju bilo kojeg drugog objektivnog kriterija na temelju kojeg bi bila dodijeljena i bilo kojoj drugoj osobi.

Dužnosnik je u očitovanju iznio da su na internetskim stranicama poslovne škole Cotrugli objavljeni kriteriji koje kandidat mora ispuniti za odobrenje stipendije od strane Cotrugli d.o.o. te naveo da se mora raditi o izuzetnim i perspektivnim pojedincima za koje Cotrugli procjenjuje da mogu unaprijediti polovnu zajednicu i pridonijeti okruženju kao i kvalificiranim osobama s invaliditetom za koje se smatra da pomoću MBA edukacije mogu unaprijediti kvalitetu vlastitog privatnog i profesionalnog života.

Navedeni kriteriji nisu objektivna mjerila za dodjelu stipendije na temelju kojih bi se moglo prosuditi da bi stipendija bila dodijeljena i svako drugoj osobi koja bi ih zadovoljila, već se radi o nemjerljivim kriterijima subjektivne prosudbe kojima davatelj stipendije diskrecijski odlučuje o dodjeli stipendije, stoga isti ne mogu biti dovedeni u svezu s dužnosnikovom prethodnim obrazovanjem i ostvarenom stručnom karijerom, a iz sklopljenog Ugovora ne proizlazi da bi se davatelj stipendije njima na bilo koji način rukovodio kada je odlučio o njezinoj dodjeli dužnosniku.

Stoga je Povjerenstvo, a prema svim okolnostima u trenutku dodjele stipendije, razmatralo koji su razlozi mogli opravdati davanje stipendije.

Dužnosnik u rujnu 2014.g. sklapa Ugovor na temelju kojeg stječe pravo na stipendiju u visini od 28.000,00 EUR-a, a zauzvrat preuzima obvezu prisustvovanja promotivnim događajima u organizaciji Cotruglija, sudjelovanja u promotivnim kampanja kao „zaštitno lice“, djelovanja u svojstvu aktivnog ambasadora škole i preporučivanja kandidata kroz idućih 10 godina, a pogotovo obvezu da svojim vlastitim angažmanom podupire budući rast i razvoj Cotruglija. Navedeno pravo stečeno je nakon više od tri godine od mirovanja znanstvene karijere u razdoblju u kojem kontinuirano obnaša dužnost zastupnika u Hrvatskom saboru.

Naime, u trenutku sklapanja Ugovora u rujnu 2014.g. prošlo je više od tri godine od stavljanja dužnosnikova radno-pravnog statusa u mirovanje na Prirodoslovno-matematičkom fakultetu. U cijelom tom razdoblju dužnosnik je obnašao dužnost zastupnika u Hrvatskom saboru te druge javne dužnosti (dužnost člana Gradske skupštine Grada Zagreba). Upravo iz razloga obnašanja više javnih dužnosti miruje radni odnos dužnosnika, dok iz prikupljene dokumentacije ne proizlazi da bi se dužnosnik bavio znanošću ili na drugi način profesionalno u okviru struke za koju se obrazovao odnosno da je djelovao kao gospodarstvenik. Slijedom tih okolnosti ne može se utvrditi da bi dužnosnik u trenutku dodjele stipendije bio javno percipiran kao istaknuti znanstvenik ili osoba koja bi zbog obavljanja gospodarske djelatnosti mogla ispuniti diskrecijski kriterij „unapređenja poslovne zajednice“.

Imajući u vidu sve navedeno, a posebno okolnost da se davatelj stipendije obvezao istu isplatiti pod uvjetima da dužnosnik bude zaštitno lice davatelja stipendije i da sudjeluje u njegovim promotivnim događajima kao i da osobnim angažmanom podupire njegov budući rast i razvoj, kao i da se u trenutku sklapanja ugovora o stipendiji dužnosnik dulje od tri godine nije bavio svojom strukom za koju se obrazovao, proizlazi da je dužnosniku stipendija ponuđena upravo u svojstvu zastupnika u Hrvatskom saboru, jer je dužnosnik u prilici svojim angažmanom podupirati razvoj privatnih visokih škola te koristiti svoju javnu prepoznatljivost, koja proizlazi iz obnašanja javne dužnosti, za promociju interesa poslovne škole Cotrugli te time za pridobivanje novih polaznika i stjecanje poslovne dobiti.

U obnašanju dužnosti na koju je izabran od strane građana, dužnosnik je prije svega pozvan štititi javni interes i donositi odluke u javnom interesu kao i prepoznavati i pravilno upravljati svim onim situacijama u kojima bi mogao nastati dojam da je koristio obnašanje dužnosti za osobni probitak. U obnašanju dužnosti dužnosnik je dužan djelovati nepristrano i jednako prema svima, jer se dužnost obnaša u javnom interesu i time opravdava povjerenje građana u njega koje su mu izborom povjerili. Dužnosnici su dužni obnašati dužnost na način koji ne može pobuditi opravdanu sumnju u objektivnost njihova postupanja u odnosu na pravne ili fizičke osobe na čije djelovanje mogu utjecati donošenjem odluka, a do čega može doći ukoliko nastane negativni dojam da su ostvarili neko pravo koje pod istim uvjetima ne bi ostvarili drugi građani, odnosno koje ne bi ostvarili da od građana nisu izabrani na javnu dužnost. Na taj im je način od građana ukazano povjerenje koje može biti narušeno ukoliko pod opisanim okolnostima nastaje kod dužnosnika odnos zavisnosti prema davatelju stipendije.

U obnašanju dužnosti zastupnika u Hrvatskom saboru dužnosnik sudjeluje u donošenju zakona kojima se, između ostalog, uređuje poslovanje privatnih visokih škola i fakulteta. Također, dužnosnik je svojim političkim djelovanjem koje, između ostalog, proizlazi iz obnašanja iste dužnosti stekao javnu prepoznatljivost te time i mogućnost svojom javnom nazočnošću u promotivnim aktivnostima konkretnog poslovnog subjekta utjecati na ostvarenje poslovnih interesa tog subjekta, čime je isti na opisani način potencijalno stavljen u povoljniji položaj. Dužnosnik je imajući u vidu dužnost koju obnaša te ovlasti koje iz iste proizlaze trebao prepoznati dvojbenost primitka stipendije, čime bi izbjegao dovesti se u odnos zavisnosti koja bi mogla utjecati na objektivnost u obnašanju dužnosti zastupnika u Hrvatskom saboru.

Pod iznesenim okolnostima, dužnosnik koji obnaša javnu dužnost, a ne bavi se znanstvenim i stručnim radim, te ima mogućnost korištenja javne dužnosti za stvaranje općeg zakonodavnog okvira koji treba biti objektivan i nepristran, dovodi se u situaciju pristranog i ovisnog postupanja prema davatelju stipendije preuzimanjem obveza navedenih u Ugovoru od 22. rujna 2014.g. te koristi njezino obnašanje kako bi za sebe postigao primitak stipendije i time bez plaćanja naknade stekao mogućnost pohađanja visokoškolskog programa.

Stoga je utvrđeno da je dužnosnik Davor Bernardić, zastupnik u Hrvatskom saboru, prihvaćanjem stipendije u vrijednosti 263.000,00 kn sklapanjem Ugovora o edukaciji prema međunarodnom Chief Executive MBA Programu dana 22. rujna 2014.g., s trgovačkim društvom Cotrugli d.o.o., koristio obnašanje navedene javne dužnosti kako bi postigao osobni probitak, čime se doveo u odnos zavisnosti koji bi mogli utjecati na njegovu objektivnost kao dužnosnika prilikom donošenja zakona kojima se uređuje poslovanje privatnih visokih škola i fakulteta, čime je postupao suprotno načelima iz članka 5. stavka 3. ZSSI-a.

Za povredu načela obnašanja javnih dužnosti propisanih člankom 5. ZSSI-a, ZSSI nije propisao mogućnost izricanja sankcije.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Davor Bernardić, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana